Polkumyynnin vastaisen menettelyn aloittamista koskeva ilmoitus Korean tasavallasta, Malesiasta, Slovakiasta, Tsekistä ja Venäjältä peräisin olevien tiettyjen raudasta tai teräksestä valmistettujen putkien liitososien tuonnissa

(2001/C 159/06)

Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 2238/2000(2), jäljempänä "perusasetus", 5 artiklan mukaisen valituksen, jossa väitetään, että Korean tasavallasta, Malesiasta, Slovakiasta, Tsekistä ja Venäjältä, jäljempänä "asianomaiset maat", peräisin olevien tiettyjen raudasta tai teräksestä valmistettujen putkien liitososien tuonti tapahtuu polkumyynnillä ja aiheuttaa tästä syystä huomattavaa vahinkoa yhteisön tuotannonalalle.

1. Valitus

Valituksen jätti 17. huhtikuuta 2001 teräksisten tyssähitsauksessa käytettävien liitososien valmistajien etuja valvova Defence Committee of EU steel butt-welding fittings industry, jäljempänä "valituksen tekijä", edustaen tuottajia, joiden tuotanto muodostaa pääosan eli tässä tapauksessa yli 70 prosenttia tiettyjen raudasta tai teräksestä valmistettujen putkien liitososien koko tuotannosta yhteisössä.

2. Tuote

Tuotteen, jota on väitetty tuotavan polkumyynnillä, muodostavat Korean tasavallasta, Malesiasta, Slovakiasta, Tsekistä ja Venäjältä peräisin olevat, raudasta tai teräksestä (lukuun ottamatta ruostumatonta terästä) valmistetut putkien liitososat (muut kuin valetut osat, laipat ja kierteitetyt osat), joiden ulkoläpimitta on enintään 609,6 millimetriä ja joita käytetään tyssähitsauksessa tai muihin tarkoituksiin, jäljempänä "tarkasteltavana oleva tuote", ja jotka kuuluvat tällä hetkellä CN-koodeihin ex 7307 93 11 (Taric-koodi 7307 93 11 90), ex 7307 93 19 (Taric-koodi 7307 93 19 90), ex 7307 99 30 (Taric-koodi 7307 99 30 91) ja ex 7307 99 90 (Taric-koodi 7307 99 90 91). Nämä CN-koodit annetaan ainoastaan ohjeellisina.

3. Polkumyyntiä koskeva väite

Polkumyyntiä koskeva väite perustuu Slovakian ja Tsekin osalta tarkasteltavana olevalle tuotteelle kotimarkkinoiden hintojen perusteella määritetyn normaaliarvon ja tuotteen yhteisöön suuntautuvan viennin hintojen vertailuun.

Polkumyyntiä koskeva väite perustuu Korean tasavallan osalta tarkasteltavana olevalle tuotteelle sekä kotimarkkinoiden hintojen että laskennallisen normaaliarvon perusteella määritetyn normaaliarvon ja tuotteen yhteisöön suuntautuvan viennin hintojen vertailuun.

Polkumyyntiä koskeva väite perustuu Malesian osalta laskennallisen normaaliarvon ja tarkasteltavana olevan tuotteen yhteisöön suuntautuvan viennin hintojen vertailuun.

Koska Venäjää koskeva normaaliarvo vahvistetaan perusasetuksen 2 artiklan 7 kohdan säännösten mukaisesti, valituksen tekijä on ehdottanut, että normaaliarvo määritettäisiin markkinatalousmaalle vahvistetun hinnan perusteella (ks. tämän ilmoituksen 5.1 kohdan c alakohta). Polkumyyntiä koskeva väite perustuu tarkasteltavana olevan tuotteen edellä kuvatulla tavalla määritetyn normaaliarvon ja tuotteen yhteisöön suuntautuvan viennin myyntihintojen vertailuun.

Tällä perusteella lasketut polkumyyntimarginaalit ovat huomattavat kaikkien asianomaisten viejämaiden osalta.

4. Vahinkoa koskeva väite

Valituksen tekijä on esittänyt näyttöä siitä, että tarkasteltavana olevan tuotteen tuonti Korean tasavallasta, Malesiasta, Slovakiasta, Tsekistä ja Venäjältä on lisääntynyt kokonaisuutena sekä absoluuttisesti että markkinaosuudella mitattuna.

Väitetään, että tuodun tarkasteltavana olevan tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuotannonalan markkinaosuuteen sekä sen myymiin määriin ja sen veloittamien hintojen tasoon, mikä puolestaan on vaikuttanut erittäin kielteisesti yhteisön tuotannonalan kokonaistulokseen sekä sen taloudelliseen tilanteeseen ja työllisyyteen.

5. Menettely

Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla.

5.1 Menettely polkumyynnin ja vahingon määrittelemiseksi

Tutkimuksessa määritellään, tuodaanko Korean tasavallasta, Malesiasta, Slovakiasta, Tsekistä ja Venäjältä peräisin ja tarkasteltavana olevaa tuotetta polkumyynnillä ja onko tämä polkumyynti aiheuttanut vahinkoa.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuottajille sekä yhteisön tuottajia edustaville järjestöille, Korean tasavallassa, Malesiassa, Slovakiassa, Tsekissä ja Venäjällä toimiville viejille/tuottajille, viejien/tuottajien järjestöille, tuojille, valituksessa mainituille tuojien järjestöille ja asianomaisten viejämaiden viranomaisille.

Kaikkien osapuolten olisi joka tapauksessa viipymättä otettava yhteyttä komissioon faksilla, mutta viimeistään tämän ilmoituksen 6 kohdan a alakohdan i alakohdassa asetetussa määräajassa, saadakseen selville, onko ne lueteltu valituksessa ja tarvittaessa pyydettävä kyselylomake ottaen huomioon, että tämän ilmoituksen 6 kohdan a alakohdan ii alakohdassa asetettua määräaikaa sovelletaan kaikkiin asianomaisiin osapuoliin.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan ii alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä 6 kohdan a alakohdan iii alakohdassa asetetussa määräajassa.

c) Markkinatalousmaan valinta

Slovakia tai Tsekki aiotaan perusasetuksen 2 artiklan 7 kohdan a alakohdan mukaisesti valita viitemaaksi soveltuvaksi markkinatalousmaaksi normaaliarvon määrittämiseksi Venäjän osalta. Asianomaisia osapuolia pyydetään esittämään mielipiteensä tämän valinnan sopivuudesta tämän ilmoituksen 6 kohdan b alakohdassa asetetussa erityisessä määräajassa.

d) Markkinatalousasema

Normaaliarvo vahvistetaan perusasetuksen 2 artiklan 7 kohdan b alakohdan mukaisesti niiden Venäjän viejien/tuottajien osalta, jotka väittävät toimivansa markkinatalousolosuhteissa, eli täyttävänsä perusasetuksen 2 artiklan 7 kohdan c alakohdassa vahvistetut arviointiperusteet, ja esittävät siitä riittävän näytön. Niiden viejien/tuottajien, jotka aikovat esittää tätä koskevan asianmukaisesti perustellun pyynnön, on tehtävä se tämän ilmoituksen 6 kohdan c alakohdassa asetetussa erityisessä määräajassa. Komissio lähettää lomakkeet tällaisten pyyntöjen esittämistä varten kaikille niille Venäjän viejille/tuottajille, jotka pyytävät yksilöllistä marginaalia, ja Venäjän viranomaisille.

5.2 Yhteisön edun arviointimenettely

Mikäli polkumyyntiä ja sen aiheuttamaa vahinkoa koskevat väitteet ovat perusteltuja, tehdään perusasetuksen 21 artiklan mukaisesti päätös siitä, olisiko polkumyyntitoimenpiteiden käytöönotto yhteisön edun mukaista. Tämän vuoksi yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 6 kohdan a alakohdan ii ja iii alakohdassa asetetussa yleisessä määräajassa ilmoittautua, toimittaa tietoja komissiolle ja pyytää kuulemista, mikäli ne voivat osoittaa, että niiden toiminnan ja tarkasteltavana olevan tuotteen välillä on objektiivisesti havaittava yhteys. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

6. Määräajat

a) Yleiset määräajat

i) Kyselylomakkeen pyytäminen

Asianomaisten osapuolten olisi pyydettävä kyselylomake mahdollisimman pian, mutta viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Osapuolten ilmoittautuminen ja kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta.

iii) Kuuleminen

Kaikki asianomaiset osapuolet voivat myös pyytää komissiolta kuulemista samassa 40 päivän määräajassa.

b) Erityinen määräaika markkinatalousmaan valitsemiseksi

Tutkimuksen osapuolet saattavat haluta esittää huomautuksia siitä, ovatko Slovakia tai Tsekki, joita tämän ilmoituksen 5 kohdan 1 alakohdan c alakohdassa esitetään markkinatalousmaaksi normaaliarvon määrittämiseksi Venäjän osalta, sopivia valintoja tähän tarkoitukseen. Nämä huomautukset on toimitettava komissiolle kymmenen päivän kuluessa tämän ilmoituksen julkaisemisesta Euroopan yhteisöjen virallisessa lehdessa.

c) Erityinen määräaika markkinatalousaseman osoittamiselle

Tämän ilmoituksen 5 kohdan 1 alakohdan d alakohdassa mainitut asianmukaisesti perustellut markkinatalousasemaa koskevat pyynnöt on toimitettava komissiolle 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

7. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission osoite: Euroopan komissio Kauppapolitiikan pääosasto

Linjat B ja C

TERV - 0/13

Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

8. Yhteistyön puuttuminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen väärän tai harhaanjohtavan tiedon, tätä tietoa ei oteta huomioon ja sen sijasta voidaan käyttää käytettävissä olevia tietoja.

9. Tutkimuksen aikataulu

Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet on perusasetuksen 7 artiklan 1 kohdan mukaisesti otettava käyttöön viimeistään yhdeksän kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä.

(1) EYVL L 56, 6.3.1996, s. 1.

(2) EYVL L 257, 11.10.2000, s. 2.